
Teitl y modwl: Astudiaethau Proffesiynol ac Addysgegol: Arwain y Dysgu: beth, sut a pham ydw i’n addysgu? 
Teitl yr aseiniad:  Adfyfyriwch yn feirniadol ar eich cynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd. 
Rhan 1
	Templed Profiad Proffesiynol 1:
	Gwers Creu Ffynnon Aur

	Safon Addysgeg
	Asesu ar Gyfer dysgu 

	Beth wnaethoch chi a pham?

	Yn dilyn gwylio’r arbrawf, bydd y dysgwyr yn ailymweld â’r tabl a wnaethon nhw ragfynegi ar y cychwyn gan lenwi’r golofn canlyniadau gan nodi mewn dyfnder beth ddigwyddodd yn ystod yr arbrawf. Recordiodd yr athrawes ddosbarth fi yn gwneud yr arbrawf, ac felly roedd modd i ni wylio’r fideo tra ‘roedd y dysgwyr yn nodi’r canlyniadau yn y tabl. Gweithiodd hyn yn dda am nad oedd pawb yn cofio yn union beth ddigwyddodd yn ystod pob cam o’r arbrawf. Ar ddiwedd y wers, fel modd o hunan asesu ac asesu cyfoedion, roedd y dysgwyr yn ail edrych ar eu rhagfynegiadau eu hunain ac eraill gan eu cymharu gyda’r canlyniadau. Bu i ni drafod fel dosbarth wedyn yr hyn a ddarganfyddwyd a’r broses wyddonol tu ôl i’r adwaith. Roedd hyn yn adeiladu ar waith blaenorol yr oedd y dysgwyr wedi ei weud ar fathau gwahanol o arbrofion, ac roedd yn gyfle da i ail ymweld ac atgoffa fel dosbarth. Roedd y drafodaeth yn un aeddfed iawn ac roedd y dysgwyr yn onest wrth drafod eu rhagfynegiadau a’r gwahaniaethau neu debygrwydd rhwng hyn a’r canlyniad (Addysgeg:Mireinio Addysgu:Asesu). 


	Beth rydych chi wedi’i ddysgu?

	Mae’r profiad yma wedi dangos i mi fod gwerth mewn cael y dysgwyr i eistedd yn ôl a gwylio. Yn enwedig mewn arbrofion gwyddonol, roedd y dysgwyr yn dangos diddordeb yn yr arbrawf ac roedd bron pawb yn gwylio yn ofalus ac eisiau gwybod beth oedd am ddigwydd nesaf. Roedd hefyd yn ddiddorol gweld faint roedd y dysgwyr wedi canolbwyntio yn ystod yr arbrawf, am eu bod wedi gallu canolbwyntio’n llwyr ar yr arbrawf heb orfod gwneud yr arbrawf hefyd.
O ran y safon ceisio cyngor a chymorth- roedd yn bwysig i mi fel darpar athrawes sylweddoli'r gwerth sydd mewn gofyn am gymorth a cheisio cyngor pan yn gwneud rhywbeth newydd. Nid oeddwn i wedi cynnal arbrawf wyddonol ar lawr y dosbarth yn flaenorol, felly roedd ceisio cyngor a chymorth gan fy athrawes ddosbarth yn holl bwysig o ran y camau i'w cymryd yn ystod y wers, ac hefyd sut i gyflwyno gwers wyddoniaeth i ddysgwyr blynyddoedd 5 a 6. Teimlaf fy mod wedi gweithredu ar y cyngor a gefais, un cyngor oedd i sichrau fy mod yn gwneud yr arbrawf mewn rhywle ble mae pawb yn y dosbarth yn gallu gweld yr arbrawf. Penderfynwyd greu yr arbrawf yn yr awyr agored ar fainc, a chael y dysgwyr i eistedd I lawr i arsylwi. Roedd hyn yn gymorth defnyddiol iawn gan fod pawb yn gallu gweld beth oedd yn mynd ymlan yn hytrach na'i wneud o flaen y dosbarth lle na fusasai’r dysgwyr yn y cefn yn cael trafferth i aryslwi'r arbrawf. Cynghorodd yr athrawes hefyd fy mod i'n creu taflen arsylwi ar gyfer yr arbrawf a oedd yn gofyn am ragfynegiad y dysgwyr yn ogystal â'r hyn ddigwyddodd yn yr arbrawf (gweler y lluniau am lun o'r tabl a grëwyd). 
O ran profiadau dysgu cyfunol, teimlaf bod y wers yma yn rhoi profiadau eang i'r dysgwyr, am eu bod yn llunio tabl rhifedd, yn rhagfynegi ac yn ysgrifennu hyn.  Roedd cyfle hefyd I ymarfer  llythrennedd a defnyddio gwybodaeth wyddonol flaenorol yn ogystal â chael gwylio'r arbrawf a bod yn yr awyr agored i wneud hyn. Yn sicr, mae lle i mi ddatblygu gwersi profiadau cyfunol ar draws pob Maes Dysgu a Phrofiad (MDaPh). Credaf fy mod angen gweithio ar gynnal gwersi cyfunol ac yn yr awyr agored mewn mathemateg yn bennaf.  Mae hyn gan fy mod yn dueddol o aros yn y dosbarth a gwneud taflenni gwaith er mwyn profi dealltwriaeth y dysgwyr. 
Y MDaPh o dan sylw yn y wers hon oedd gwyddoniaeth a thechnoleg, mae'n hanfodol bwysig ein bod fel darpar athrawon yn cyfarwyddo gyda'r meysydd yma, ac hefyd yn cynllunio gwersi sydd yn cyd fynd â'r disgrifiadau dysgu. Teimlaf fy mod weid cyfateb i'r disgrifiad dysgu yn y wers yma'n effeithiol drwy gael y dysgwyr i feddwl am ragfynegiadau gwyddonol, ac yn cael y cyfle i weld yr arbrawf a chyfoethogi eu gwybodaeth. Mae'r dysgwyr yna yn mynd ati i gymharu yr hyn wnaethon nhw ragfynegi â'r hyn ddigwyddodd yn yr arbrawf. Mae hyn yn fodd gwerthfawr o hunan asesu o fewn y wers. Yn sicr teimlaf fy mod yn rhoi llawer o gyfleoedd i'r dysgwyr hunan asesu eu gwaith, wedi dweud hyn credaf fy mod angen rhoi mwy o gyfleoedd i'r dysgwyr asesu gwaith cyfoedion yn ogystal. 


	Beth nesaf?

	Yn sicr, rydw i am barhau i ddefyddio amrywiaeth o strategaethau Asesu ar Gyfer Dysgu (AaGD) o fewn fy ngwersi gan barhau i ddatblygu gwahanol strategaethau sy’n gweithio i’r dysgwyr ac i mi fel athrawes. Rydw i am geisio defnyddio AaGD yn amlach yn fy ngwersi, gan ei wneud yn rhan greiddiol o’m gwersi drwy sicrhau ei fod yn cael effaith gadanrhaol, uniongyrchol ar ddatblygiad a chynnydd y dysgwyr. 



	[bookmark: tblHere]Templed Profiad Proffesiynol 2:
	Write a newspaper article 

	Safon Addysgeg
	Cyd-destunau dilys bywyd go iawn 

	Beth wnaethoch chi a pham?

	O ran cynnwys y gwersi, cychwynais drwy adnabod nodweddion erthygl papur newydd, yna mynd ati i edrych ar wahanol enghreiffitau o erthyglau.   Cyn mynd ati i drafod gwahanol lygaid dystion y gall y dysgwyr eu defnyddio yn yr erthygl, fe wnaethom fel dosbarth greu Meini Prawf llwyddiant (MPLl), ac yna yn y gwersi olaf roedd y dysgwyr yn ysgrifennu eu herthyglau papur newydd yn seiledig ar drychineb Aberfan (Addysgeg: Hyrwyddo dysgu: cyd destunau bywyd go iawn). Drwy roi digwyddiad sydd wedi digwydd, ac yn eithaf lleol i ardal y dysgwyr, roeddwn fel athrawes yn rhoi cyd-destun bywyd go iawn i'r dasg. Dangosais hefyd ercordiad o glip newyddion a cafodd ei ddarlledu i gydfynd â'r digwyddiad ,a  oedd eto yn rhoi cyd destun bywyd go iawn i'r hyn yr oedden nhw yn ei ysgrifennu amdano. Gwahaniaethais trwy gydol y gwersi, gan osod tasgau gwahanol i'r dysgwyr, er enghraifft yn y wers gyntaf sef adnabod nodweddion erthygl; roedd rhaid i flwyddyn 4 ddefnyddio papur newydd ac yna labelu'r gwahanol nodweddion er enghraiift, heading, article ayb. 

	Beth rydych chi wedi’i ddysgu?

	Un o'r prif bethau a ddysgais yn ystod y profiad yma oedd pwysigrwydd cynllunio dilyniant o wersi, yn enwedig pan yn anelu at dasg ysgrifeneidg ble mae angen gwybod y nodweddion, y cynnwys a beth sydd am wneud iddynt lwyddo yn y dasg. Roedd yn braf gweld gwybodaeth y dysgwyr yn gwella o un wers i'r llall, ac roeddem yn gallu cyfeiro yn ôl at unrhyw dags neu wers yr oeddem wedi ei wneud yn flaenorol.  Roedd pob tasg yn bwydo'r dasg o ysgrifennu erthygl ar ddiwedd yr wythnos. Gwelais hefyd yr effaith y mae gwahaniaethu MPLl, y dasg a hefyd y cymorth a roddwyd i'r dysgwyr yn ei gael ar ddatblygiad a chyflawniad y dysgwyr. Roeddwn eisoes wedi astudio gwaith William a Black ar Asesu Ar Gyfer Dysgu (AAGD) a'r defnydd o MPLl, felly roedd yn ddiddorol gweld yr effaith ar lawr y dosbarth yn fy ngwersi. Drwy gyfrwng y gwahaniaethu parhaus drwy'r cyfres o wersi, gwelwyd gwaith o safon dda ar ddiwedd yr wythnos gyda rhan fwyaf o'r dysgwyr yn cyfateb i'w MPLL ungiol. Gwelais hefyd, drwy roi cyd-destun bywyd go iawn i'r dasg, roedd gan y dysgwyr rhywbeth i gyfeiro yn ôl ato, ac roedd rhai yn trafod eu bod wedi bod yn gweld y fynwent ayb, ac felly roedd hyn yn codi trafodaeth dda o fewn y dosbarth trwy gydol y gwersi. Roedd hefyd yn gyfle da i mi farcio gwaith mwy estynedig gan bod rhai dysgwyr wedi ysgrifennu hanner neu dudalen gyfan o A4, ac yn arfer dda i mi farcio yn unol â pholisi marcio'r ysgol, sydd yn un eithaf poblogiadd.  

	Beth nesaf?

	Rydw i'n sicr am barhau i ddatblygu fy strategaethau gwahaniaethu, a defnyddio yr hyn aeth yn dda yn y profiad yma, anewid ambell i beth credaf nad oedd mor llwyddiannus er enghraifft gallaf fod wedi gwahaniaethu'r MPLl yn hyd noed fwy er mwyn cyfateb i angheion unigol pob dysgwr yn y dosbarth. O ran y dasg ei hun, dim ond ysgrifennu'r erthygl yn eu llyfrau wnaeth y dysgwyr, ac efallai er mwyn gwneud y dasg yn hyd nod yn fwy fel 'bywyd go iawn' gallaf fod wedi cael y dysgwyr i'w osod allan ar ffurf erthygl, ac yna ei ail ysgrifennu ar y cyfrifiadur. Yn ogystal, gallaf fod wedi rhoi mwy o sylw i'r Pedwar Diben o fewn y wers, gan fod y dilyniant o wersi yn cyfateb i un Pedwar Diben yn benodol sef bod yn gyfarnogwyr mentrus a chreadigol (Llywodraeth Cymru,2015) wrth iddynt ysgrifennu a denfyddio eu dychymyg i greu erthygl papur newydd.




	Templed Profiad Proffesiynol 3
	Gwers Pererindodau yng Ngymru 

	Safon Addysgeg
	Themâu Trawsgwricwlaidd 


	Beth wnaethoch chi a pham?

	Mewn un wers, o fewn cyfres o wersi y Dyniaethau, addysgais  wers am y gwahanol berernidodau sydd I’w cynnig yma yng  Nghymru.  Un o dasgau’r dysgwyr oedd gosod y pererindodau ar fap o Gymru gan ddefnyddio cyfesurynnau. Roedd y dysgwyr hefyd yn gorfod ysgrifennu enwau’r gwahanol bererindodau ar y map. Drwy wneud hyn cyffyrddais  â’r fframwaith rhifedd drwy gyfuno gwers Dyniaethau â graffiau.  Tasg arall a gwblhaodd y dysgwyr oedd llunio map o Gymru, sydd yn cyfuno celfyddydau mynegiannol â’r Dyniaethau. Penderfynais gynnal y wers yma yn un drawsgwricwlaidd yn benodol am ei fod yn ffordd hwylus a hwyliog o addysgu’r dygswyr am eu gwlad, a’r hyn sydd gan eu gwlad i’w gynnig yn grefyddol ac yn ddaearyddol. 

	Beth rydych chi wedi’i ddysgu?

	Rydw i wedi dysgu bod defnyddio strategaethau trawsgwricwlaidd yn fodd effeithiol o gyfuno gwahanol elfennau a meysydd o fewn un wers. Mae hefyd yn rhoi arywiaeth i’r dysgwyr ac yn rhoi yr hyn maent yn ei ddysgu amdano mewn cyd-destun dros yr holl feysydd. 

	Beth nesaf?

	Yn y dyfodol, byddaf yn parhau i ddatblygu fy syniadau trawsgwricwlaidd o fewn fy ngwersi a hefyd ehangu ar y gwahanol feysydd rydw i yn eu cynnwys yn drawgwricwlaidd yn fy ngwersi. 




	Templed Profiad Proffesiynol 4
	Gwers Barti Ddu 

	Safon Addysgeg
	Profiadau Dysgu Cyfunol 


	Beth wnaethoch chi a pham?

	Yn ystod y wers roedd 3 tasg yn cylchdroi. Un o’r tasgau oedd i ddarllen a pherfformio sgript, yr ail dasg oedd i wylio fideo am Barti Ddu ac yna ateb cwestiynau yn deillio o’r fideo, a’r dasg olaf oedd i adnabod nodweddion dyddiadur a chreu MPLl dyddiadur gyda’n gilydd mewn grŵp. Drwy gyfrwng y 3 tasg yma, yn sicr cafodd y dysgwyr brofiad o ddysgu cyfunol, wrth iddynt ddefnyddio startegaethau ac offer i gwblhau’r tasgau. Drwy ddefnydd y chromebooks, fe wnes i sicrhau bod y dysgwyr yn gallu cwblhau’r dasg yn annibynnol, beth bynnag oedd eu gallu. Wrth berfformio sgript a chwarae rôl Barti Ddu a’i ffrindiau, rydw i’n rhoi cyfle i’r dysgwyr i ddysgu ffeithiau am Barti Ddu mewn modd gwahanol, yn ogystal â mynegi eu hunain drwy weithred. 

	Beth rydych chi wedi’i ddysgu?

	Drwy’r profiad yma, rydw i wedi dysgu bod buddiannu i gynnal gwahanol dasgau o fewn un wers, a bod dysgwyr yn elwa o ddysgu mewn ffyrdd gwahanol. Gwelais hefyd fuddiannau defnyddio technoleg o fewn fy ngwersi, a sut mae hyn yn arf gwerthfawr iawn o fewn yr ystafell ddosbarth. 

	Beth nesaf?

	Rydw i’n teimlo fod gen i lawer o le i wella o ran cynnig addysg gyfunol, yn benodol o ran defnyddio technoleg yn fy ngwersi, yn ogystal â defnyddio’r awyr agored yn fy ngwersi er mwyn rhoi profiadau amrywiol i’r dysgwyr yn ogystal. 



Nifer geiriau 1900 


Rhan 2
Drwy gyfrwng y Profiadau Addysgu Proffesiynol (PAP), cefais gyfleoedd helaeth i ddatblygu fel darpar athrawes a hynny gan gadw’r safonau Statws Athro Cymwysiedig (SAC) mewn golwg. Yn yr hinsawdd sydd ohonni, teimlir na chafwyd y cyfle llawn i ddatblygu ar y  safon benodol Addysgeg:Hyrwyddo Dysgu:Profiadau Dysgu Cyfunnol, o ran profiadau tu hwnt i’r ystafell ddosbarth.  Y rhwystr amlycaf oedd canllawiau COVID-19 (Llywodraeth Cymru,2022) yn ystod y ddwy flynedd diwethaf. Cafodd ffactorau fel cynllun eistedd y dosbarthiadau, rwystrau ar dripiau a methu cymysgu swigod,  effaith niweidiol ar fy ngallu i gyflawni’r safon i’w lawn botensial. Cynhaliwyd y wers yma yn yr awyr agored ar PAP 2 oherwydd canllawiau COVID-19 (Llywodraeth Cymru,2022) ac felly’n ddibynnol ar y tywydd. Yn ystod PAP 3, nid oedd y tywydd yr un mor ffafriol, felly roedd cynnig profiadau tu hwnt i’r ystafell ddosbarth yn heriol ar brydiau gan ddilyn gweithdrefnau’r ysgol ar fynd allan mewn tywydd garw. Yn sicr fel darpar athrawes, rydw i’n awyddus iawn i ddefnyddio’r awyr agored yn fy ngwersi er gwaethaf y tywydd, fel modd o ddatblygu ar y safon benodol yma. Yn ogystal, rydw i’n awyddus iawn i ddatblygu’r syniad o ardaloedd dysgu o fewn dosbarthiadau Cam Cynnydd 2/3, gan nad oedd hyn yn bresennol yn y dosbarthiadau y cefais ar PAP, ac felly’n rwystr arall i allu datblygu’r safon yn llawn. Felly, bwriedir yn yr aseiniad i adfyfyrio’n feirniadol ar fy ngallu hyd yn hyn i weithio tuag at y safon o ddysgu cyfunol gan hefyd gynnig ffyrdd ymlaen a sut rydw i fel darpar athrawes am sicrhau fy mod yn datblygu’n llwyr ar y safon yma yn y dyfodol.
Un diffiniad o ddysgu cyfunol yw pan y mae athrawon yn cyfuno technoleg a’r cyfryngau digidol gyda thasgau mwy traddodiadol er mwyn rhoi cyfleoedd gwahanol o ddysgu i’r dysgwyr (Panopto, 2019). Nodir hefyd yng Ngeiriadur Caergrawnt (2022) mai dysgu cyfunol yw cyfuniad o ddulliau traddodiadol â thechnoleg. Yn ychwanegol rhanna Gyngor Dwyrain Lothian (2020) ddiffiniad gwahanol ble nodwyd bod cynnwys yr awyr agored a mannau tu hwnt i’r ysgol yn ffordd dda o greu profiadau dysgu cyfunol effeithiol i’r dysgwyr. Mae profiadau tu hwnt i’r ystafell ddosbarth yn datblygu sgiliau holl bwysig i ddysgwyr fel gwydnwch, parch, goddefgarwch a chymryd cyfrifoldebau am eu hunain ac eraill; gellir eu rhoi ar waith yn yr ystafell ddosbarth (Estyn,2020). Cytuna Llywodraeth Cymru (2021) drwy nodi bod dysgwyr yn dysgu’n effeithiol “pan fydd yn hyrwyddo gweithgarwch dysgu mewn tîm, cydweithio, ymddiriedaeth a chyd-barch” (Llywodraeth Cymru, 2021). Drwy gynllunio gwersi yn y modd yma, sydd yn rhoi cyfle i’r dysgwyr ddysgu tu hwnt i’r ystafell ddosbarth, mae’n hybu annibyniaeth y dysgwyr yn ogystal â’u hyder a’u sgiliau cymdeithasol (Meyer et al, 2008). Mae addysgu a dysgu da yn cymell plant i gymryd cyfrifoldeb cynyddol dros eu dysgu eu hunain, ac hefyd yn hybu cydweithio (Donaldson, 2015). Drwy roi profiadau cyfunol i’r dysgwyr, tu hwnt i fwrdd a chadair mewn dosbarth, ehangir eu gwybodaeth a’u profiadau yn ei dro. Noda Richards (2005), bod dysgu iaith tu hwnt i’r ystafell ddosbarth yn benodol yn hynod effeithiol am fod dysgwyr yn defnyddio iaith newydd ar adegau, mewn sefyllfaeodd gwahanol i’r ystafell ddosbarth.

Gwelwyd gysylltiad gan Schiller, bod y modd y mae plant yn chwarae yn debyg iawn i’r modd y mae rhai anifeiliad yn gwneud y math yma o weithgaredd. Fe ddatblygwyd theori o’r enw ‘The Surplus Energy Theory’, sydd yn cwmpasu’r angen sydd gan blant i redeg, neidio neu  sgipio yn yr awyr agored pan yn teimlo fod ganddynt ormod o egni ar adegau (Spencer, 1873). Ar y pryd nid oedd Schiller o’r farn bod chwarae yn yr awyr agored yn rhan hanfodol i ddatblygiad y plentyn (Saracho,2017). Felly’r hyn a gwmpasir gan y  theori yma yw bod plant angen cael cyfle i fod yn yr awyr agored er mwyn defnyddio eu hegni yn hytrach na dysgu a datblygu. Gwrthgyferbynir hyn gan yr hyn a nodir gan Lywodraeth Cymru (2009), sef bod treulio amser yn yr awyr agored yn gwella pob agwedd o ddatblygiad plant; cymdeithasol, corfforol, creadigol, diwylliannol a phersonol. Credir y bydd plant sydd wedi dysgu’r sgiliau yma’n dda yn perfformio’n well ac yn cofio’r hyn a addysgir iddynt yn well (Llywodraeth Cymru,2009). Datblygwyd theori arall gan Gibson sef ‘Gibson’s theory of affordance and the physical environment’. Crëwyd air newydd gan Gibson sef ‘affordance’ a olyga yr hyn sydd yn cysylltu’r anifail gyda’r amgylchedd fel na all unrhyw air arall (Gibson,1977). Eglura’r theori’r modd y mae plant yn gweld yr awyr agored yn wahanol i oedolion; am eu bod yn ei weld fel cyfle neu weithgareddau yn hytrach na gwrthrychau llonydd. Cefnoga’r theori yma’r hyn a nodir gan Lywodraeth Cymru sef y dylai athrawon gefnogi datblygiad pob plentyn drwy ddarpau lle ar gyfer dysgu yn yr awyr agored a thrwy alluogi plant i gael profiadau mewn amgylchedd cyfoethog a naturiol (Llywodraeth Cymru,2009). 

Nid gwneud gweithgareddau y gall eu cyflawni yn y dosbarth a’u symud i’r awyr agored yw bwriad addysg awyr agored o fewn addysg gyfunol, ond yn hytrach ffordd o feddwl yn greadigol a defnyddio’r adnoddau sydd gan yr awyr agored i’w gynnig a’u defnyddio i addysgu a dysgu (Llywodraeth Cymru,2009). Atgyfnerthir hyn yng Nghwricwlwm i Gymru, ble nodir y dylai amgylched ddysgu roi cyfleoedd dilys i ddysgwyr o bob oed, a hynny dan do ac yn yr awyr agored (Llywodraeth Cymru, 2022). Adnabyddir gan Estyn (2020), bod addysg awyr agored yn enghraiifft o arfer effeithiol, a bod y dysgwyr yn dangos datblygiad helaeth o ran parchu eu hunain a’i gilydd yn ogystal â chymryd cyfrifoldeb dros eu dysgu eu hunain. Mae’n hynod o bwysig yn ogystal bod plant yn cael y cyfle i ymygyslltu gyda byd natur a’r rhyfeddodau naturiol sydd gennym yma’n Nghymru (Bird,2007). Awgryma Louv (2005), bod gan blant sydd heb gael y cyfle i ymgysylltu gyda’r byd natur broblemau emosiynol a seicolegol cynyddol wrth iddynt fynd yn hŷn. Adnabydda Wilson (2012) bryder Louv (2005), drwy ddadlau hefyd bod gan blant sydd heb gael y cyfle i brofi, chware a dysgu yn yr awyr agored broblemau seicolegol ac emosiynol yn y pendraw. Arweinia  hyn at y buddiannau y mae addysg, ac addysg sy’n cael ei gynnal yn yr awyr agored yn ei gael ar lesiant y dysgwr. Mae’r berthynas rhwng y dysgwr a’i deulu ag addysg yn effeithio’n helaeth ar ei lesiant yn ogystal â chyrhaeddiad y dysgwr (Marchant et al,2019). Mewn astudiaeth ar addysg yn yr awyr agored i blant oed 9-11, nodwyd bod y dysgwyr a’r athrawon yn gweld buddiannau helaeth i’w llesiant ac i hefyd ymglymaid y dysgwyr yn y gwersi (Marchant et al, 2019). 
Arddangosir drwy ymchwil bod ymweld â mannau fel zoo, amgueddfeydd a gwarchodfa natur hefyd yn fuddiol iawn i ddysgwyr (NRC,2009). Wrth ymweld â mannau fel hyn, mae’r dysgwyr yn cael profiadau tu hwnt i’r ystafell ddosbarth ac yn gallu gwneud cysylltiadau rhwng yr hyn a ddysgir yn y dosbarth a’r  byd go iawn (Dillon et al,2006). Drwy gael y profiadau hyn, datblygir hefyd eu sgiliau gwneud penderfyniadau, a’u gallu i gymdeithasu (Tal,2016), mae rhain yn sgiliau hanfodol er mwyn iddynt ddatblygu i fod yn ddinasyddion cyflogadwy yn y dyfodol (Donaldson,2015). Mae cyfrifoldeb ar athrawon i sicrhau eu bod yn cynllunio gwersi a phrofiadau sydd yn cyd-fynd ac yn ddilynol i’w gilydd (Orion,1993). Mae angen sicrhau bod gan y dysgwyr ddigonedd o amser i dreulio yn y mannau yma, a’u bod wir yn cael profiad addysgiadol ac yn datblygu ar wybodaeth a sgiliau hanfodol (Tal et al,2014).  Adnabyddir gan OFSTED (2015), bod ysgolion coed yn sicrhau bod dysgwyr yn dangos gwell ganolbwyntiad ac ymglymaid yn y tasgau dan sylw. Buaswn wedi elwa’n fawr o gael profiad o addysgu mewn ysgol goed, er mwyn datblygu fy ngwybodaeth a’n nealltwriaeth o’r math yma o addysg. Eto, fe adnabyddir bod ymweliadau addysgol yn fuddiol i ddysgwyr a’u bod yn cofio’r hyn a brofwyd a dysgwyd yn well ar ôl bod tu allan i’r ystafell ddosbarth (Scales,2012). Er hyn, honna Scales hefyd bod rhaid i ymweliad fod wedi’i gynllunio’n drylwyr a gofalus er mwyn iddo fod yn ymweliad hollol fuddiol i ddatblygiad a gwybodaeth y dysgwr (Scales,2012). Nodir ganddi, ni ddylai unrhyw ymweliad fod yn esgus i gael diwrnod i ffwrdd o addysg. Cadarnha Coughlin (2010) hyn drwy nodi bod yr hyn a brofir mewn ymweliad dim ond yn cael effaith pan y mae’r athrawes yn ei gysylltu â’r Cwricwlwm. 
Honna Rennie (2007), bod nifer o gyfyngiadau i ymweliadau addysgol; cludiant, arian, amser ac absenoldeb dysgwyr, i enwi rhai. Os yw dysgwr yn absennol ar ddiwrnod ymweliad addysgol, golyga bod rhaid i’r athro sicrhau fod y dysgwr yma yn dysgu’r hyn a ddysgodd gweddill y dosbarth ar yr ymweliad mewn modd gwahanol, sydd yn ychwanegu at lwyth gwaith hirfaeth yr athro (Mawdsley,2009). Gwelir nad yw athrawon yn hyddysg iawn ar yr hyn mae’n gymryd i gynnal ymweliad addysgiadol llwyddiannus, gan nad yw cyrsiau hyfforddi athrawon yn cynnwys y math yma o wybodaeth (Tal a Morag, 2009). Gallaf yn bersonol uniaethu â’r hyn a ddywedir gan Tal a Morg, gan nad ydw i wedi cael profiad o drefnu unrhyw ymweliadau yn ystod fy hyforddiant. Mae’r angen am wybodaeth o ran sut i drefnu tripiau addysgiadol ar athrawon yn union fel y mae angen yr wybodaeth o ran sut i addysgu a datblygu cwricwlwm (Dori a Herscovitz,2005). Drwy beidio cael yr wybodaeth yma, gall athrawon sydd yn newydd i’r proffesiwn fod yn cynllunio a threfnu tripiau sydd ddim yn fuddiol nac yn datblygu sgiliau a gwybodaeth hanfodol y dysgwyr. 

Yng nghanllawiau newydd gan Lywodraeth Cymru yn 2020, yn dilyn ail-agor ysgolion wedi’r cyfnod clo o ganlyniad i COVID-19, diffinir dysgu cyfunol fel modd o gyfuno dysgu o bell a dysgu yn y dosbarth fel ffordd o gael y dysgwyr yn ôl i’r ysgol yn saff ac yn iach. Diffinir y math yma o ddysgu cyfunol gan y Consortiwm Canolbarth yr addysgu cyfunol fel dull o ddysgu sy’n cyfuno profiadau dysgu wyneb yn wyneb, o bell, digidol a phrofiadau dysgu ar-lein (CCD,2020). Mae’r dull yma o addysgu yn bodoli ers y 90au cynnar wrth i’r rhyngrwyd ddod yn fwy hygrych i athrawon a dysgwyr (Nuruzzaman, 2016). Nodir gan GWE (2020) bod angen i ysgolion fabwysiadu dull un cwricwlwm di-dor, lle gall ymarferwyr ddatblygu dull mwy integredig o ddysgu a lle gall dysgwyr adeiladu cysylltiadau ar draws eu dysgu’n unol ag egwyddorion Cwricwlwm i Gymru. Un o brif egwyddorion y canllawiau oedd i sicrhau bod ysgolion yn blaenoriaethu lles y dysgwyr a’r staff yn dilyn cyfnod anodd o glo (GWE,2020). Yn ogystal, mae addysgu a dysgu cyfunol yn gyfuniad pwrpasol o ddysgu yn y dosbarth a dysgu o bell sydd â’r potensial i wella dysgu a phrofiadau myfyrwyr mewn ysgolion yng Nghymru yn dilyn y coronafeirws (Canolfan Polisi Cyhoeddus Cymru,2022).  Fe adnabyddir gan ESTYN (2021), bod nifer o sefydliadau wedi mynd i’r afael â’r modd yma o addysgu yn effeithiol iawn, a dywedir bod dysgwyr yn gwneud cynnydd, ac yn ymgartrefu’n hwylus i fywyd yr ysgol drwy gynllunio trylwyr a gofalus yr athrawon. Mae’r coronafeirws wedi cael effaith sylweddol ar addysg yng Nghymru, ac wedi newid nifer o bethau o fewn ein ysgolion. Cyhoeddodd  Gwe Gogledd (2020) ganllawiau â modelau penodol i ysgolion i’w dilyn er mwyn darparu addysg gyfunol mewn ysgolion.   Mae’n gymysgedd o ddysgu yn y dosbarth, gartref, ffrydio gwersi byw a hefyd dysgu anghydamserol. Yn ystod rhai o fy ngwersi, defnyddiais y dull cyfunol yma o ddysgu drwy osod gwahanol dasgau i’r dysgwyr, a gofyn iddynt wneud rhai ar chromebooks yn annibynnol,a hefyd gosod gwaith i’r dysgwyr wneud gartref. 
	
Mae’r ffordd yma o addysgu yn dod yn fwy fwy poblogaidd yn ein hysgolion, am ei fod yn rhoi cyfle i athrawon greu cwricwlwm sydd yn fwy canolog i’r plentyn ac yn addas ar gyfer pob dysgwr yn y dosbarth (Murphy et al ,2015) Gweler yn nhempled 1 yn rhan 1, fe wnes i gynnal gwers a oedd yn cyfuno; dysgwyr yn gweithio’n annibynnol wrth wylio fideo o Barti Ddu ac yna ateb cwestiynau drwy ail wylio’r fideo os oedd angen,  dysgwyr yn darllen sgript a hefyd dysgwyr yn gweithio ar dasg fwy ysgrifenedig gyda mi. Roeddwn wedi recordio fy hun yn dweud y cwestiynau,ac felly roedd y dysgwyr yn gwrando ac yn darllen y cwestiynau cyn eu hateb. Fideo neu glip sain yw un o’r arfau mwyaf defnyddiol i athrawon wrth fynd ati i ddarparu addysg gyfunol (Panopto,2019). 

Mae nifer o fuddiannau i ddysgu cyfunol, a’r un amlycaf yw hyblygrwydd (Gedik et al,2012). Nodwyd hefyd bod y ffaith bod dysgwyr yn gallu gweithio ar eu cyflymder eu hunain o fewn cwricwlwm sydd weid ei bersonoli hefyd yn un mantais enfawr o ddysgu cyfunol (Shand et al,2017). Mae hefyd yn rhoi rhyddid i athrawon i gynllunio gwersi creadigol, a hefyd i gynnwys llawer o strategaethau dysgu gwahanol o fewn eu gwersi. Drwy gynnal gwersi sydd yn cyfuno gwahanol gyfryngau digidol, mae’n cynnal diddordeb y dysgwyr ac yn eu hannog i ddatblygu o fewn y gwersi. Nodir hefyd ei fod yn fwy hygyrch  i’r dysgwyr, ac felly’n cael effaith gadarnhaol ar agwedd y dysgwyr tuag at ddysgu (Alexander,2010). Fe brofir hyn pan wnes i addysgu gwersi a oedd yn cyfuno’r awyr agored a chyfryngau digidol yn fy ngwersi bod y dysgwyr yn fyw parod i weithio ac yn cymryd mwy o ddiddordeb yn y wers a’r hyn yr oeddent yn ei ddysgu amdano. Er bod nifer o fanteision i addysg gyfunol, nodir gan Garrison (2004), bod pwysau heleth ar yr adnoddau sydd gan ysgol i’w gynnig yn dechnolegol er mwyn cyflawni addysg gyfunol i’w lawn potesnial. O ganlyniad, gall diffyg adnoddau gael effaith wael ar yr addysg ac felly datblygiad y dysgwyr. Cytuna Garnham (2002) gan gydnabod y ffaith bod rhai cyfyngiadau i ddysgu cyfunol, fe eglurai bod llawer iawn o amser angen ei roi mewn i sicrhau bod y tasgau sy’n cael eu cynllunio’n hollol addas ar gyfer datblygiad a lefel y dysgwr, ac yn bwydo’n uniongyrchol i’r wers. 
	
Yn bersonol, gwelais bod cynnal gwersi neu dasgau yn yr awyr agored yn cael effaith hynod gadarnhaol ar y dysgwyr a’u datblygiad ac yn benodol tasgau sydd yn gofyn am waith tîm a datrys problem neu her yn yr awyr agored. Roedd y dysgwyr yn cydweithio ac yn datblygu sgiliau hanfodol er mwyn datblyu i fod yn ddinasyddion egwyddorol sy’n barod i lwyddo yn y byd gwaith. Teimlaf fy mod ,dan yr amgylchiadau, wedi rhoi llawer o gyfleoedd i’r dysgwyr i weithio mewn timau drwy gynnal tasgau o helfa drysor, creu cwestiynau yn deillio o luniau mewn grwpiau, a chynnal gwersi chwaraeon ble roedd angen iddynt weithio mewn timau gwahanol. Fel athrawes gwnes i hyn gan adael iddynt gyd-weithio a thrafod yn eu grwpiau o ran sut oeddynt am fynd ati i gwblhau’r dasg.  Drwy wneud hynny rydw i’n sicrhau eu bod yn cydweithio ac yn datblygu eu annibyniaeth a’u sgiliau cydweithio o fewn y dosbarth. Wedi dweud hyn, yn rhan cyntaf PAP 3, nid oedd y dysgwyr wedi eu lleoli mewn grwpiau yn yr ystafell ddosbarth, ac felly roedd bron yn amhosibl i mi gynllunio gwersi oedd yn gofyn am waith tîm; dyma ble y teimlaf fy mod wedi colli cyfle i ddatblygu ar y safon o ddysgu cyfunol drwy gymryd y dysgwyr o’r dosbarth a mynd a hwy yn hyd yn oed amlach i’r awyr agored a’r defnydd o waith digidol. 
Yn sicr, teimlaf fy mod angen parhau i weithio ar y safon o gynnig profiadau dysgu cyfunol, drwy ddatblygu fy ngwybodaeth a dealltwriaeth o feddalweddau TGCh sydd ar gael er mwyn cefnogi gwahanol feysydd o fewn y dosbarth. Teimlaf hefyd fod y gwaith ymchwil rydw i wedi ei wneud ar gyfer yr aseiniad yma am fod o fudd helaeth i mi wrth ddatblygu’r safon yma yn benodol ac i ddefnyddio’r gwahanol strategaethau o addysgu cyfunol yn fy ngwersi yn y dyfodol.
Mae’n hanfodol fy mod fel athrawes newydd gymhwyso yn datblygu’n broffesiynol ac yn derbyn adborth a chymorth gan athrawon mwy profiadol a chymryd y pwyntiau yma i ystyriaeth ac i weithredu arnynt yn fy ngwersi. Wedi dweud hyn, teimlaf fy mod wedi datblygu’r sgil yma o ddysgu cyfunol tra ar fy lleoliad olaf, drwy ddefnyddio technoleg a’r awyr agored mewn nifer o wahanol wersi. Un maes ar gyfer datblygiad yn fy marn i yw, gallaf yn sicr elwa o drefnu ymweliadau addysgol sy’n cyd-fynd â’r gwersi yn y dosbarth fel ffordd o atgyfnerthu’r hyn y mae’r dysgwyr wedi ei ddysgu yn y gwersi yn y dosbarth. Yn sicr, rydw i wedi elwa o wneud yr aseiniad yma ac wedi gweld y manteision sydd i ddysgu cyfunol ac i hefyd ddefnyddio’r awyr agored i ddysgu sgiliau tu hwnt i’r cwricwlwm i ddysgwyr. 

